Hoë in Christiana sê sy skorsing was onwettig | Netwerk24
Hoë in Christiana sê sy skorsing was onwettig
Deur Susan Cilliers 13 Januarie 2020 17:25
Die geskorste munisipale bestuurder van die Christiana-omgewing in Noordwes dreig nou met regstappe indien sy skorsing nie Dinsdag opgehef word nie.
Ndoda Mgengo is volgens sy skorsingsbrief verlede week geskors weens "ernstige aantygings van growwe wangedrag". Dit sluit beweerde tenderbedrog in.
Sy regsfirma meen ook die aantygings in die skorsingsbrief is nie spesifiek genoeg om behoorlik daarop te kan reageer nie.
Gobakweng Moatshe, administrateur van die Lekwa-Teemane-munisipaliteit, wat Christiana en Bloemhof bedien, sê egter hy kan nie nou meer besonderhede oor die bewerings verskaf nie omdat dit nog ondersoek word. Mgengo kry sy volle salaris hangend die ondersoek en 'n moontlike tugverhoor.
Tiro Attorneys, die firma in Mmabatho wat Mgengo verteenwoordig, het Moatshe nou in 'n brief gewaarsku dat Mgengo se skorsing onregmatig is omdat die administrateur glo nie die wetlike mag het om dit te doen nie.
Die firma dreig nou namens Mgengo dat hulle arbeidshof toe sal gaan om sy skorsing te beveg indien Moatshe dit nie teen Dinsdag ophef nie. Mgengo ontken ook die bewerings van wangedrag en tenderbedrog wat in sy skorsingsbrief teen hom gemaak word.
Moatshe het Maandag gesê hy hét die regte skorsing-prosedure gevolg.
Mgengo het verlede week in reaksie op sy skorsing gesê dít wat wel in sy skorsingsbrief staan, is "gemors". "Ek weet nie waarvan die administrateur praat nie, dis nie vir my duidelik aan presies watter wangedrag ek my glo skuldig gemaak het nie."
Munisipale werkers in die Lekwa-Teemane-gebied het sedert kort voor Kersfees gestaak uit protes dat hul pensioen-, belasting- en mediesefonds-bydraes glo nie aan die tersaaklike organisasies oorbetaal is nie, het Lieschen van Biljon, DA-raadslid in die gebied, gesê. Werkers het sedert Mgengo se skorsing teruggekeer werk toe.
Hy word verbied om tydens sy skorsing by die munisipale kantore te wees omdat sy teenwoordigheid moontlik kan inmeng met die ondersoek en getuies geïntimideer kan word, lui sy skorsingsbrief.
Hy mag ook nie sonder Moatshe se toestemming kontak met werknemers by die munisipaliteit maak nie. Mgengo word voorts in die skorsingsbrief verbied om enige werknemer, getuies van buite of kontrakteurs en konsultante wat vir die munisipaliteit werk, te intimideer.
Meer oor: Ndoda Mgengo | Noordwes | Regstappe | Munisipale Bestuurder .Christiana-Omgewing | Geskors | Onwettig